khistorydata/jeongjo-sjw-relations huggingface dataset:
정조 11년
獻納柳匡天啓曰請大靜縣爲奴罪人金壽賢更令王府役鞠嚴問依律處斷請爲奴罪人河翼龍亟命王府設鞫得情夬正王法請金甲島爲奴罪人克觀古今島爲奴罪人克泰泗川縣定配罪人萬赫更令王府嚴鞫得情夬正王法請恒善支屬亟命散配時謙兄弟竝投絶島以嚴隄防請巨濟府絶島安置罪人朴宗集亟令王府拿鞫得情施以當律請逆賊尙魯亟施孥戮之典請還發配所罪人宋迪中亟令王府設鞫嚴問期於得情請申愷嚴鞫得情施以當律請罪人寧鎭亟令王府設鞫嚴問期於得情夬施王章請島配罪人趙時偉亟令王府設鞫嚴問期於得情請其時捕將李漢昌趙圭鎭施以削職之典請島配罪人韓采更加嚴鞫期於得情夬施當律答院曰不允
정조 11년
領議政金致仁箚曰伏以臣嚮煩疾痛之呼丐蒙體諒之恩而誠淺辭拙未準所請臣於是懆怡失圖惶閔罔措顧今臣病日以痼矣臣情日以急矣曠久虛縻爲罪冞大則臣安得不更瀝肝血以冀天地父母終始全保之澤乎噫臣畸人也迷滯之性與世寡合埴冥行自陷大戾流放廢退垂二十年更踏中書一步地是豈臣夢想所敢到而蒙先朝再造之恩報答之路已斷受聖明特達之知感激之心居先聖諭之所以反復俯責微臣之所以尺寸自效惟在於追先帝報陛下之職分故惶恐承命遲徊不去雖自知其重傷廉恥終速危害而有未暇恤只以筋力奔走爲一段道理而臣今不幸病作矣殆天所廢窮命使然撫躬自悼中夜參欷結草之報期以他生而已狗馬賤疾猥不敢縷列前箚所陳只擧大體雖天日之明亦何由悉燭耶曩臣病發之初臂脚麻木而指掌如蒙鐵甲言語塞澁而傍人不能解聽蒙昧怳惚人鬼斯須急試藥物始獲少醒王靈所暨免汚淸禁遂至拚死登筵而歸卽四體投地委頓不能起今已一旬有餘矣諸症雖云比前少減篤老風漸本屬末疾況今半體之無力聲音艱出皆不可復責以生人之事至於頭疼一證之關係源委者始自前月猶能自强及至病發一倍作劇氣升痰厥長在煙霧阻食廢眠寄命床簀特奄奄一僵尸耳仰惟聖主在上仁洽庶品凡在陶甄之內者無一物不遂其性臣若貪戀怵畏擔曳癃喘蹣跚禁庭一朝溘滅則賤臣之貽羞千古縱不足惜亦豈不大有傷於聖朝體下之政也哉聖念倘及於此則鞶帶之褫必不待終朝矣伏乞聖上亟許解臣議政之職還臣奉朝之銜臣得以專意調治獲延殘命則從今至死之日皆聖上賜也惟聖上哀之憐之取進上答曰省箚具悉卿懇已於久閑之餘猝叨重任首尾數朔積有勞瘁雖在少壯易致憊頓況卿是耆耋乎然今春序向暖如費略干日穩攝決知夬臻勿藥迨其少間登筵有面議事卿須諒此安心勿辭調理仍傳曰此批答遣入侍史官傳諭于領議政
정조 11년
丁未二月二十一日辰時上御誠正閣都承旨與輪對官入侍時行都承旨具㢞假注書李冕膺記事官李相璜金祖淳以次進伏訖命入輪對官軍資監正尹慶龍敦寧府判官金魯成禮曹正郞姜德恒戶曹正郞鄭東敎刑曹正郞鄭述仁司圃署直長金在明內資寺奉事柳師模尙瑞院直長李潢都摠府經歷李煥典設司別提黃瑗成均館直講馬之徽校書館校理柳弘之典獄署參奉南衡秀等遞進奏職姓名職掌又問所懷俱對曰無矣上問東敎曰留在幾何東敎曰錢七萬八千一百四十一兩木一千四百十二同四十一疋矣上敎師模曰唱榜前當供見職乎雖曰登科亦難免飢唱榜前供職可也上問在明曰爾父之病差乎在明曰尙在委頓中矣上問之徽曰何年登科乎之徽曰丙子科矣上曰曾經郞署乎之徽曰未矣上曰向者擬望於郞署不得爲之乎之徽曰果以首擬未蒙點矣上曰年紀幾何之徽曰六十三矣上問衡秀曰誰人之族親乎衡秀曰故縣監南紀雲八寸矣輪對官先退上曰同副承旨與下直守令入侍出榻敎上敎相璜祖淳曰爾輩當應課試先爲退去兼史入來可也同副承旨曺允大兼春秋承膺祚廣州府尹李泰永追後入侍進伏訖上敎泰永曰本府以災歲難治矣昨日見大臣乎泰永曰未及見矣上曰宣諭則除之今日卽爲發去可也仍退出上曰典律通補校正而入來乎㢞曰其間若校正則似當卽爲入送矣諸臣以次退出
정조 11년
丁未二月二十一日辰時上御重熙堂左副承旨入侍時左副承旨趙衍德假注書趙台榮記注官承膺祚記事官尹行任原任直閣鄭東浚以次進伏訖上曰今日有雨意乎衍德曰然矣及今更雨在農家誠爲好矣上曰製述被抄人至草三下竝爲捧傳旨乎衍德曰然矣命退諸臣以次退出
정조 11년
丁未二月二十一日申時上御重熙堂坐直承旨入侍時左副承旨趙衍德假注書趙台榮記事官尹行任金祖淳以次進伏訖上命讀領相疏仍命書批答訖上曰下番翰林持此批答往于領相家宣諭以來祖淳承命先退命讀公事仍命書判付訖命退承史以次退出
정조 11년
行都承旨具㢞坐左承旨洪仁浩坐右承旨趙衍德坐直左副承旨未差右副承旨曺允大坐同副承旨孟至大坐直注書金孝建仕一員未差假注書趙台榮仕直事變假注書張錫胤仕
정조 11년
趙衍德啓曰右承旨有時急稟達事來詣閤外請對矣傳曰入侍
정조 11년
趙衍德啓曰大司成李在學有稟達事來詣請對矣傳曰入侍
정조 11년
傳于趙衍德曰右承旨與西淸君入侍
정조 11년
曺允大啓曰自明日溫繹間視事頉稟傳曰知道
정조 11년
曺允大啓曰明日再明日國忌齋戒正日視事頉稟傳曰知道
정조 11년
傳于具㢞曰京畿監司留待
정조 11년
傳于具㢞曰京畿監司入侍
정조 11년
具㢞啓曰右議政趙璥處遣承旨傳諭事命下矣何承旨進去乎敢稟傳曰右副承旨進去
정조 11년
有政吏批判書尹蓍東進參判李秉模進參議徐鼎修進行都承旨具㢞進以洪義榮孟至大爲承旨權以綱爲大司諫李身晦爲執義鄭晩錫爲正言安川君烓爲司甕提調右議政單趙璥承文都提調單趙璥成均博士單任希鐸學正單朴暉
정조 11년
兵批判書金履素病參判金魯淳入直進參議柳誼病參知李喆模病右副承旨曺允大進副司直宋載經
정조 11년
具㢞啓曰新除授承旨洪義榮孟至大卽爲牌招察任何如傳曰允
정조 11년
以左副承旨洪義榮牌不進罷職傳旨傳于曺允大曰許遞前望單子入之
정조 11년
同副承旨曺允大書啓臣敬奉聖諭馳往傳諭于北部觀光坊昭格洞議政府領議政金致仁所住處則以爲臣洊控哀籲未蒙矜許跼高蹐厚靡所因極尋單請急諒非獲已兪音之降攢手以俟不自意特遣近密之臣封還原單且下別諭諭之以安意愼攝又以還拜右相爲卿分勞爲敎十行諄勤恩言鄭重至於口傳筵敎別是指敎之聖意臣拜稽祗受惶隘轉深感淚無從噫臣之重叨相職歲月無幾而厚受不世之殊知累承罔極之恩諭欲其生也則珍劑頒下近臣臨門前後蒙被不啻一再從古君臣之際得此者幾人臣亦人耳粗具彝性感結心肝一死爲期卽其平日蓄積則顧以何心敢懷便身之圖遽生謝事之意哉不幸身嬰奇疾無望蘇起進無以登筵對揚敷奏得失退不能在家視事董察機務一日二日積致瘝曠終歸於病國妨賢而止今臣此擧亦豈樂爲哉苦情血懇縷陳至此區區所顒祝庶幾天地父母垂憐而曲副之耳伏枕隕越不省所達云矣敢啓傳曰知道
정조 11년
孟至大以分兵曹言啓曰侍講院東墻內檜木一株自枯年久矣今日因風連根仆倒墻瓦毁傷處幾至三間許檜木則旣已風落不可不斫處而破傷墻垣亦令該曹卽速修改之地何如傳曰允墻垣令該曹斯速修改可也
정조 11년
禁府啓目粘向前安鳳來亦自明之供有難取信伊時當該察訪令該道道臣詳査啓聞後稟處何如判付啓依允此囚分揀放送誤入現告仍至徑遞郵任雖不可還付豈可無端落仕待窠收用事分付銓曹爲良如敎
정조 11년
丁未二月二十二日辰時上御重熙堂左副承旨入侍時左副承旨趙衍德記事官金孝建李相璜金祖淳以次進伏訖上曰畿伯入侍賤臣承命出與京畿監司徐有防偕入進伏上曰漸當春窮民事何如有防曰民間遑急日甚一日實爲悶迫矣命書傳敎曰今見史官書啓原本方令下廟堂稟處而且問畿伯道內穀簿本自不敷昨冬停退數亦夥然其中此數邑尤不成樣傍近無他移粟相濟之道云外此亦有似此之患云今若只於高坡區劃何異見牛未見羊年前移轉足可旁照勢將着手於沁都卽令廟堂一體稟處仍令另飭道伯無論陸運船輸從速分俵俾畿氓得免艱食之患事措辭行會又命書傳敎曰不爲仕進承旨與偕來承旨許遞今日政差出命退諸臣以次退出
정조 11년
丁未二月二十二日辰時上御誠正閣晝講入侍時同知事尹蓍東特進官柳義養參贊官曺允大侍讀官李羽晉檢討官李太亨假注書趙台榮記事官李相璜金祖淳西淸君煋武臣任嵂以次進伏訖上讀前受音訖羽晉讀奏大學第三十三章自詩曰衣錦尙絅至上文所謂不顯之德上讀新受音訖命陳文義羽晉曰此章反從下學之要訣馴致中庸之極工徹頭徹尾互爲表裏辭旨深奧理趣玄遠如臣魯莽實所茫昧而竊取近而易曉處敢此仰達矣不怒而民威於鈇鉞卽不大聲色人自化之之謂也大抵七情之中惟怒難制發而中節是爲致和殿下聖學高明其於幽獨得肆之地存養省察之工有非臣至愚所可仰勉而試觀著於外者自頃以來苟或聖意之所咈輒有聲氣之過費此不但有乖於大聖人和平之道亦豈群下之平日所仰望於殿下者乎卽此以論本源涵養之方恐有所未盡而然也伏願繼自今益懋戒懼之功克臻和平之福以期發而中節不怒而威焉太亨曰篤工而天下平乃中庸之極功也大舜之恭己南面卽大舜所以篤恭而天下平也商宗之嚴恭寅畏卽商宗所以篤恭而天下平也蓋篤恭二字實爲治平之本殿下聖學高明如臣膚淺之見何敢仰贊乎萬一而伏願以篤恭二字深留聖意期臻治平之效焉上曰此章章下註只言謹獨謹獨之前無他下工者乎羽晉曰戒愼恐懼在於謹獨之前矣上曰謹獨當屬省察邊而何者是存養工夫乎羽晉曰日用事物當行之理無非道也隨事隨處遏人慾存天理以至於戒愼恐懼者似爲存養之方矣上章句中常存敬畏四字卽朱子發前人所未發之訓而中庸一篇無別白言存養處何也羽晉曰敬屬戒愼畏屬恐懼而朱子曰戒愼恐懼通未發已發而言略有敬模樣臣之愚見則戒愼似屬存養邊恐懼似屬省察邊矣上曰存養省察不必如是混淪矣上曰參贊官亦陳文義允大曰玉堂旣陳奧旨別無更陳矣上曰特進經筵各陳文義義養等曰臣亦無所達矣上謂義養曰卿之筋力能供夙夜之職乎義養曰臣今昏耄莫敢承當矣上曰卿新從安東遞來本府風俗何如義養曰士風民俗專尙淳朴可見先正遺風尙今不泯矣上曰邑弊民瘼有何可聞義養曰邑弊別無指陳而軍器庫逋欠爲一千五六百金故臣僅得收殺矣上曰本府境內有窮經宿德之士耶義養曰李宗洙柳道源柳長源素有家行且文學卓異故臣招見接語則果如所聞矣上曰柳道源是誰家族乎義養曰今司饔奉事柳範休父矣上曰範休何以得筮仕乎義養曰範休三父子俱爲進士而李秉模道伯時薦于吏曹李命植在銓時爲之矣上曰本府形勝何如義養曰果爲雄府而處在嶺南喉扼且武備克具雖値不幸時足當一隅矣命講官等先退命書傳敎曰前右議政趙璥敍用復拜相職又命書傳敎曰昨批已布至意意謂便心調痾俟間造朝今見長單來至誠非所望於卿者玆遣入侍承宣封還仍令往傳筵敎望須亟斷請告安意愼攝前右相之收敍還拜亦出爲卿分勞之意此意一體傳諭又命書傳敎曰政官牌招右議政仍任下批又命書傳敎曰君臣之大義無所逃於霄壤卿若念及大義二字出而造朝想不待駕屨且今首揆在調痾中壇享非議政無或替攝由前由後卿雖欲終遂初志恐無是理予不多誥卿須深諒事遣承旨傳諭于右議政仍與偕入命退承史以次退出
정조 11년
丁未二月二十二日酉時上御重熙堂承旨請對入侍時右承旨趙衍德假注書趙台榮記事官李相璜金祖淳以次進伏訖上曰金虎門仍留事分付賤臣承命出傳上曰承旨有何可達之事而請對乎衍德曰卽者西淸君煋來呈急書故披看未半心骨俱顫卽爲詣閤矣上曰厥書入之衍德跪進曰此係時急卽令捕廳刻期跟捕嚴覈得情宜矣上曰西淸君方在何處乎衍德曰在於政院矣命書傳敎曰時囚罪人李邦億保放先擧行後草記上曰更當召見退去可也承史以次退出
정조 11년
丁未二月二十二日初更上御誠正閣右承旨與西淸君入侍時右承旨趙衍德假注書趙台榮記事官李相璜金祖淳待敎尹行任西淸君煋以次進伏訖衍德曰大司成李在學自泮中來到金虎門外謂有請對之事急通於臣故敢此仰達矣上曰注書出去與大司成入來賤臣承命出上謂西淸君曰此書卿從何處得來乎煋曰臣之第二子厚五出繼於海溪君而今日申後急急來到臣家請臣入內房曰今有變怪事矣仍袖出此紙臣受而見之不勝萬萬驚懍問曰爾從何得來乎臣子曰午前往泮中觀大司成考陞補試券還家則庶弟謂吾曰有小札在此矣吾問曰自何處來何人持來乎庶弟曰俄有一人來稱買家看屋而去其後有小札揷在於南窓窓間故拔出置之內間矣仍爲持來故披看未半不勝驚惶急急來謁云云臣亦驚心不暇問他直爲入來請對矣上曰卿之子爲幾何煋曰四兄弟矣上曰皆何人之壻也煋曰長子初室故校理鄭在信之壻繼室閔百膺之女也上曰閔百膺誰也煋曰閔鍾顯之九寸親矣上曰其次爲誰家壻也煋曰吳達海之壻也上曰吳達海誰族也煋曰別無可稱之族而居在平山第三子卽朴浚英之壻而第四子姑未成人矣上曰卿家在何處乎煋曰義洞矣上曰與西春君家相距幾何煋曰向時同在一室今則在於蓮洞矣上曰海溪君家與卿家相距幾何煋曰只隔一路矣上曰旣云稱以買家則其人必當與常漢有異矣煋曰臣則不見其時事狀而緣於忙急不得詳問故臣子使之待令於闕外矣上曰然則招入可也命宣傳官率入賤臣與大司成李在學偕入進伏上曰請對卽何事也在學曰臣於昨日設泮試今日在泮中考券矣夕食堂後東西齋儒生持此匿名書來告曰此匿名書付於食堂廣窓故取來云云臣取見則果是凶書也匿名書現發雖有禁令此與尋常匿名書有異故持來矣上曰入之在學進之上命挾侍取來覽訖下敎曰此與西淸君請對者同矣西淸方以是事來告大成所持來者筆跡極似語意又是改略干字必是先投於西淸家仍入泮中者也向者統營漢事已極怪底蓋統營事雖極虛無亦不是全無主意者故固已慮之矣今者果然也非但此也日前聞之則何處又有如此之事云矣人心如是凶狡實非細慮也此亦精神專在下段所稱之人如此則非但別軍職不可支過朝廷上人誰肯出頭於仕宦耶在學曰然矣上曰陞補榜已出乎在學曰考券纔爲其半矣上曰然則卿直入泮中仍爲考券招致儒生以下敎諭之曰先朝以匿名書見輒燒火不爲燒火而告官者罪之有所下敎今者儒生之見而來告似不知此禁而然今則雖不罪之此非賢關所可知者勿爲干涉之意詳細諭之可也仍命在學先退西淸君子厚五進伏楹外上曰其時事狀詳陳可也厚五曰臣往看陞補考券與臣兄還家則臣之庶弟出示一小紙曰俄者買舍人看屋出去後此紙揷於南窓云云故臣受以披見滿心驚惶往示生父至有請對之境此外別無可達矣上曰爾之庶弟年今幾何厚五曰今爲十五歲矣上謂宣傳官曰爾與西淸君父子偕往左捕將徐有大家使之詳問其事實後西淸君卽令還家其子姑爲留置其原犯人三日內如不捉得則當施重勘以此分付仍命退諸臣以次退出
정조 11년
行都承旨具㢞坐左承旨洪仁浩坐右承旨趙衍德坐直左副承旨未差右副承旨曺允大坐直同副承旨孟至大奉命出去注書金孝建仕一員未差假注書趙台榮仕直事變假注書張錫胤仕
정조 11년
洪仁浩啓曰大司憲李致中持平鄭來百牌招啓辭未下執義李身晦掌令閔彝顯持平沈銖在外掌令李祉永禫月未盡監察茶時之意敢啓傳曰知道
정조 11년
曺允大以御營廳將官來言啓曰今曰本廳軍兵日次私習云矣敢啓傳曰知道
정조 11년
右副承旨李集斗狀啓臣敬奉聖諭馳往傳諭于京畿楊州泉川面桃屯里議政府右議政趙璥所住處則以爲臣罪犯至重而聖度太寬罷職薄勘匪罰伊恩退伏田廬日夕感泣竊自以爲區區微諒旣蒙天日之照燭從今以往庶可以永作畎畝之逋氓歌詠生成之德化矣曾未幾何特敍之眷復授之命竝下於一時繼而承宣遠臨誕宣別諭責之以君臣大義臣於此伏不勝驚惶隕越之至噫君臣分義至嚴且重天之經也地之紀也人道之大倫也臣雖冥頑如此癃昏如此亦豈不知人倫之爲天經地紀而甘自陷於蔑分壞義之科乎咫尺之守曾已罄陳不必更溷而今若變改初志突然承膺則前日之冒萬死力抗嚴命者全沒着落自歸虛罔不但臣一身去就之謊怪顚倒其爲朝廷之羞恥又將何如哉至於壇享替攝之敎聖意雖勤於勉出而臣豈敢藉此而媒進乎適足爲賤臣罪上添罪一端而已恩召有命趨承無路伏地悚惕惟譴何是俟而山村荒陋王人之一時淹留益增惶悶卽速召還區區所顒祝云矣臣旣承偕入之命姑爲仍留之意馳啓爲白臥乎事無批答
정조 11년
趙衍德以弘文館言啓曰法講中庸今已畢講此後繼講以何冊子爲之乎敢啓傳曰以大學爲之
정조 11년
曺允大以禮曹言啓曰來三日初八日大報壇親祭時省牲省器之節依例以親臨磨鍊擧行乎敢稟傳曰莫重之地雖不敢拘於齋日是夕卽昭寧園忌辰也親享終涉未安以攝事磨鍊當初擇日之不審不可無警該堂推考日官令該監科罪可也
정조 11년
曺允大以兵曹言啓曰今日武臣賓廳講書時部將金致淇通鑑三卷不通推考警責何如傳曰允
정조 11년
曺允大以都摠府言啓曰今日入直內三廳武兼禁軍及軍兵等當爲中日習射而國忌齋戒相値不得爲之之意敢啓傳曰知道
정조 11년
洪仁浩以義禁府言啓曰時囚罪人李邦億保放先擧行後草記事命下矣李邦億卽爲保放之意敢啓傳曰知道
정조 11년
備邊司啓目摘奸史官金孝建書啓云云年前移轉之數初不可援引沁都米二千石特爲移劃本道使之從便輸去長坡等邑及其他不可不添給處酌量緩急劃卽分俵俾無一戶一民乏糧失農之弊仍令待秋成還納沁都實合事宜坡州奸校之捧還容手長湍糴政之合巡分給俱極可駭所當嚴勘而此時遞易恐反貽弊始先申飭道臣論責旣往之失俾思贖愆之方爲宜以此分付何如判付啓捨此沁餉於何着手揆以兵食之緩急民食重於軍需二千石許劃事依回啓施行爲有矣保障餉穀所關至爲緊重而一番其移轉之後還納杳無期觀於壬癸所劃益知其爲弊今番段各別申飭俾卽還充爲旀他餘條件竝只依回啓施行爲旀賑邑迎送不可不念坡牧姑不處分容奸之該校令道臣嚴刑痛繩事亦爲分付
정조 11년
大提學金鍾秀疏曰伏以臣頃上辭本不獲準請誠短格天愧深反躬續擬申暴衷懇而臣毋感症泄病兩旬苦重晝夜焦遑心神散亂文字呼籲念不暇及晝停所虛辱宣召嘉禮日獨阻班聯情禮俱觖無所逃罪臣於文衡兼銜便同已遞之狀備悉前疏無容架疊而冬官長席亦豈草莽賤臣所敢一向遙帶者哉噫臣之至今保有性命何莫非我殿下賜而八年休官連章乞骸蓋亦恐傷我殿下必欲全保之德意則以臣釁累之蹤畏約之情早宜閉影深山不與人接而只緣母年篤老尙不免遲徊近畿每作一番赴召之行未嘗不慄慄危懼腸一夕而九廻不幸自頃以來連値國家多故往來屑屑筵對頻繁至或辨質章疏按治鞫獄夤緣事會殆同平人藉曰所重有在而其踰越分限則亦已濫矣事過追思自不覺惶汗之浹背則鬼怒人猜可推而知也六卿之職三館之長一日縻在身邊亦足爲召災促禍之端仰惟殿下於臣天地也父母也倘蒙少回鑑燭庶冀曲垂矜惻玆從縣道畢瀝肝血伏乞聖明亟命將臣本兼職任倂行鐫免俾臣獲蒙終始生成之澤焉抑臣前疏所引文苑故事本非得已則重臣疏語大是意外而臣何敢更着一語以重犯焉用文之戒也哉臣無任戰恐祈懇之至答曰省疏具悉辭官非其時況重任乎日上百章斷斷無副施卿其勿辭俟母病少間上來見予
정조 11년
丁未二月二十三日辰時上御重熙堂右承旨入侍時右承旨趙衍德記事官金孝建李相璜金祖淳以次進伏訖上命書待敎曰卿事卿必有自量與其迫而後出膺及今登程肅命庶或收桑楡之一道噫以卿平昔所自負忍於大義二字看作笆籬邊物事乎卿須諒此事更遣承旨傳諭于右議政如可偕入卽爲具由狀啓偕來同副進去命退諸臣以次出
정조 11년
丁未二月二十三日初更上御重熙堂坐直承旨入侍時右承旨趙衍德假注書趙台榮記事官李相璜金祖淳以次進伏訖上曰領相病狀何如云耶祖淳曰往傳聖諭仍問病勢則以爲尙無加減久瘝職務不勝惶悚而至於宗臣請對事毋論大小虛實又有此事變益切驚駭而當招致捕廳從事官詳問其事端云矣命書榻敎曰偕來承旨許遞前望單子入之命退承史以次退出
정조 11년
行都承旨具㢞坐左承旨洪仁浩坐右承旨趙衍德坐直左副承旨未差右副承旨李翼晉坐直同副承旨未差注書金孝建仕一員未差假注書趙台榮仕直事變假注書張錫胤仕
정조 11년
傳于洪仁浩曰右承旨入侍
정조 11년
以京畿監司狀啓坡州牧民戶失火事傳于洪仁浩曰各別周給從速奠居事回諭
정조 11년
傳于趙衍德曰右副承旨與提調持湯劑入侍
정조 11년
承旨前望單子入之李翼晉落點
정조 11년
傳于洪仁浩曰新除授承旨牌招
정조 11년
同副承旨孟至大狀啓臣敬奉聖諭馳往傳諭于京畿楊州泉川面桃屯里議政府右議政趙璥所住處則以爲臣昨因承宣之書啓敢暴不敢冒進之義而兼陳請譴之意矣伏奉批旨未蒙允許反承責諭辭敎截嚴惶隕抑塞求死不得罔知所以自措從當收拾精神更以文字仰請誅殛之典云而臣且奉如可偕入具由狀聞之敎故又以偕入之意縷縷言之則前後處義斷無異同云矣臣旣承偕入之命姑爲仍留之意馳啓爲白臥乎事傳曰大義二字等閑看過且以壇享誓戒隔日無行公議政爲言而聽亦邁邁到今右相事不可但以一時固執言溯考三百年中書故事果有髣髴於今日擧措乎如有君事我之心須念臣分之莫越事更爲傳諭去就午前知入往來如或遲滯畿伯楊牧當重勘一體嚴飭
정조 11년
有政吏批判書尹蓍東進參判李秉模式暇參議徐鼎修內閣進行都承旨具㢞進以洪聖淵爲副校理尹弼秉爲分兵曹參知安昌郁爲律學校授故正李山重贈吏參例兼廣州府尹李泰永考
정조 11년
再政以金鍾正爲宗簿提調
정조 11년
兵批判書金履素參判金魯淳參議朴天衡病參知柳誼入直進左承旨洪仁浩進副司直李重馥洪義榮李集斗孟至大
정조 11년
傳于李翼晉曰平安監司啓本李晳擅賣鄕任査覈三和府使李格鄕任納賂圖差罷黜事判付內啓下義禁府爲旀觀此査啓博朔吏鄕等招辭大體太煩屑無着落所謂與受物件非疋紬則斗升而錢貨則除非廳妓之行資衙客之情債都計不滿百數論以四十貫以上之律雖未必襯合無論數爻多寡渠以出入近侍之人名登白簡及其行査又有此各人等指的之供賣鄕之謗烏得免乎是旀至於幻弄國穀事段一曰九倉穀而官長之禁其濫捧吏鄕之諉以勒徵推以事理無怪其然而若使所剩散之民間則豈有臺言不可以稍異斂民有所寬恕二曰合捧餘而西路此弊幾乎無邑不然云而渠若畏愼焉敢隨象入已卽此一款尤極駭痛是旀濫杖事段笞五十自斷雖載法文昨施十度翌復五倍然則日杖五十雖至屢百亦可謂遵用自斷之度數乎典則印頒卽朝家初元關石則濫用杖何異於刻誌之違式乎惡刑設機旣云不施別無可論白夢吉被棍事已經年前按問付諸敦風化之科初不爲罪則到今不可異同是如乎將此判付辭意及道啓中各人招辭卿等待明朝開坐後還囚逐條逐段一一嚴問口招捧草供以聞而雖一事半辭若有隱漏又或以文字條對則本事外先加重繩此意竝以發問目取招爲良如敎
정조 11년
同副承旨孟至大狀啓臣敬奉聖諭卽傳于議政府右議政趙璥所住處則以爲嚴敎之下萬萬震凜萬萬惶恐爲人臣而聞此敎不能卽地滅死此亦臣莫大之罪今方走伏州獄之外恭俟誅殛之典云矣臣旣承偕來之命故仍爲隨往楊州邑底之意馳啓爲白臥乎事傳曰大臣之臣字獨非人臣之臣字乎卿聞朝下三字之諭猶不知變復尋州獄未知臣分當乎否乎莫嚴者天經卿須諒之事遣史官傳諭勿待命事一體傳諭期於偕來見今撤漏不遠不必留門待城門開出送
정조 11년
李翼晉以備邊言啓曰頃因傳敎黃海兵使交龜地方狀辭措語自兵曹査問道臣矣卽見黃海監司金思穆狀啓則枚擧兵使鄭觀采牒呈以爲本月初五日下直肅拜後伏承明日內到營之傳敎星夜趲程初六日戌時到鳳山興水院站交龜而前後兵使例於鳳山洞仙關交龜皆以黃州境交龜之意修啓今此興水院乃是鳳山地故只引舊例以黃州交龜之意修啓云節度使各於鎭門交龜昭載大典通編則前兵使趙心泰之擅離職次越境交龜實是法外固已妄率時兵使鄭觀采旣已交龜於鳳山地則事當據實狀聞而乃以黃州境交龜之意修啓者事甚可駭其罪狀竝請令廟堂稟處帥臣擅離事係重大而矇不覺察惶恐待罪撤巡還營爲辭矣凡係登聞事無大小一從實狀道理當然況在交龜之體重者乎前兵使則只憑傳說前進鳳山雖異擅離未免輕率時兵使則毋論鳳山與黃州惟當以交龜處所據實狀聞而前旣不此之爲乃於査問之下以洞仙關謬例引以爲說者誠甚駭然前兵使趙心泰從重推考時兵使鄭觀采施以罷職之典道臣狀辭中節度使交龜各其鎭門云云與法典所載各其境內相左者已涉不察而且以前帥臣事引咎俟譴撤巡還營尤爲太過推考警責使之仍卽行部何如傳曰允交龜於興水院謂用洞仙關交龜謬例云而洞仙則介於黃鳳豈比興水之單是鳳地乎所對極爲窘遁難免罪上添罪然又思之翌日交龜勢無奈何則馳及興水足云飛到況渠所引謬例似非出於欺隱該兵使鄭觀采爲先越捧五等可也
정조 11년
李翼晉以備邊司言啓曰卽見綾恩君具允明所啓則以爲兵典武科重試賞格傳來謄錄未備昨年論賞亦不無疎漏居首則資窮與準職皆陞資出身付六品職之次以下資窮而準職者陞資參外陞六而出身及參上無擧論不可無定式爲辭而批旨問于大臣令廟堂草記稟處事命下矣武科重試賞格謄錄之未備云者恐未必然雖以文科言之居首參外及準職人外無所擧論武科亦何異焉謹按續典曰重試人加階依原典文科元有階者例註云參外雖乙科以下竝陞六品此卽時用之法未知武科亦有元有階加階之例否乎而大抵武科數多或至近百是何可一一論賞乎定式之請恐未深思置之何如傳曰允
정조 11년
李翼晉以備邊司言啓曰卽見綾恩君具允明所啓則以爲大明律奴婢毆舊家長家長毆舊奴婢皆以凡人論而原典奴婢之毆舊家長以減奴婢二等勘律見今以此遵行而獨於家長毆舊奴婢無擧論故以明律凡人論施行此係一律宜有酌量之道爲辭而批旨此亦係關重律議于大臣一體草記稟處事命下矣我國法律皆用大明律而間或有宜古而不宜今者此原典續典之所以作也原典中只論奴婢毆舊家長之律不及家長毆舊奴婢之罪者蓋其本意奴婢之於舊家長家長之於舊奴婢雖若彼此之無異實亦等分之有間故同一驅也而在奴婢則稍用重典在家長則仍用本律法意有可見矣然則或重或輕之間恐無可疑家長之毆舊奴婢依前以明律施行何如傳曰允
정조 11년
李翼晉以備邊司言啓曰卽見綾恩君具允明所啓則以爲刑典增條曰在鄕堂上朝官殺人觀察使啓聞考訊云云而堂下則無所擧論堂上之曾經侍從與否亦不擧論宜有定式爲辭而批旨係是刑獄重典問議大臣令廟堂草記稟處事命下矣只擧堂上朝官之啓聞拷訊則可知堂下朝官之不啓聞拷訊而旣曰堂上朝官則無論侍從與否竝入於啓聞拷訊之中隨其啓聞自當有朝家處分恐不必更有定式而事係重典上裁何如傳曰依草記施行
정조 11년
領議政金致仁箚曰伏以臣病就難醫情急釋負箚單迭上備陳血懇而未蒙矜許反媒恩數批諭輒勤敦勉封還又出常格史臣承宣銜命絡繹每一祗奉只益惶隘至願莫遂連籲不敢承違兩難中夜無寐旣末由早晩就列亦不容曠日泯伏竊附終辭之義尙覬垂憐之澤焉噫臣本以世臣猥致年位兩朝之恩造罔極一身之榮貴踰涯苟將拚棄軀命少裨國家則蹈赴湯火亦所不辭所以不計衰病不顧禮防冒沒抗顔殫竭爲期而秪緣材智淺薄耄昏轉甚驢技畢露鴻渥蔑報伴食之愧徒積于心顧今奇疾嬰身日谻一日危兆疊加於殘喘陽和莫回於枯木懍懍朝暮與鬼爲隣曩之强策茫若前生一向虛縻復起爲望上貽至尊之憂勤下速身計之狼狽昏倒之中有時省覺撫躬自訟悲惕交中且臣聞之聖主使臣進退以禮人臣陳力不能者止今臣之癃疾當退國人所知聖明在上豈或遺照而不思全保之道徒施責勉之敎臣雖魯劣莫效古人之去就昭代治化宜無匹夫之不獲廊廟不可以久曠恩禮不可以虛拘疾痛之極不避煩瀆懇乞聖上深念國事俯憐賤疾亟許斥退俾得以安意待盡仍治臣逋慢之罪以警具僚焉取進止答曰省箚具悉卿懇昨與再昨因承史來往略聞愼度之無減而奏語糢糊方切紆菀際見卿辭本尤庸貢慮數日來風氣甚不調此時易致觸冒卿須便意將攝雖於傳諭之行亦不必出迎差待快復天和卽起視事廟務之積滯不須煩念各有所司卿但隨處董飭大事擬令就而決之此皆爲卿調疴也望須體此至意勿以辭退二字更煩於章牘外此議決事在史官口宣仍傳曰此批答遣史官傳諭于領議政
정조 11년
丁未二月二十四日辰時上御重熙堂右承旨入侍時右承旨趙衍德記事官金孝建李相璜金祖淳以次進伏訖上命書榻敎曰左承旨聞有實𧏮許遞前望單子入之命書傳敎曰政官牌招開政命退諸臣以次出
정조 11년
丁未二月二十四日申時上御誠正閣藥房提調持湯劑入侍時藥房提調李在簡右副承旨李翼晉假注書趙台榮記事官李相璜金祖淳以次進伏訖在簡奉進湯劑上進御下敎曰數日以來似有身熱自明日前方中減人蔘可也仍命書榻敎曰進御交感蔘橘茶前方中減人蔘二分自明日一貼式煎入上曰卿今於戶曹事想必向熟矣在簡曰臣本魯鈍忝叨重務實無堪承之望而所帶宗簿提擧亦有相妨之歎亟賜曲諒俾許遞改不勝幸甚上曰卿言如此當體念矣在簡曰日前以譜略末卷兩處洗補事仰請而尙未承發落矣日昨末醬太供上先啓手本下於戶曹而逆裀乳母亦入其中裀之爵號循例以書此固中官無識之致該曹亦無擧行之理而揆以國體寧有如許事乎雖以此一事觀之不可不亟降處分矣上曰鄕言過矣卽爲擧行可也出擧條上曰稅穀姑不上來本曹能無苟艱之歎耶在簡曰果有苟艱之弊矣上曰今番嘉禮時所入爲幾何耶在簡曰戶曹木則不過一同矣命書傳敎曰方帶劇任宗簿提調李在簡許遞其代今日政差出命提調先退命書領相箚批訖命祖淳曰此批答爾往傳諭且以筵敎傳以昨單旣已封還則今又陳箚雖在聽聞亦涉如何更勿過辭之意詳細傳及至於右相事一向固執誠甚過當且日昨傳諭中以君事我三字登諸辭敎而尙不肅命宜有國法見今壇享不遠攝行無人其於國事將何以爲之爾其詳問以來可也命書榻敎曰惠慶宮進服加減歸脾湯十貼製入命退承史以次退出
정조 11년
丁未二月二十四日申時上御重熙堂坐直承旨入侍時右承旨趙衍德假注書趙台榮記事官尹行任李相璜檢校直閣徐鼎修檢校待敎李崑秀以次進伏訖上曰下番翰林往諭領相如已還來直爲入侍事分付賤臣承命出與金祖淳偕入進伏上曰往傳筵敎領相所答何如祖淳曰以爲伏承聖敎不勝惶悚而賤疾旣在難强故略暴辭懇未得蒙允此是臣忱誠淺薄之致而至於卜相事元無在家卜入之例不敢承敎云矣命退諸臣以次退出
정조 11년
行都承旨具㢞坐行左承旨金魯淳未肅拜右承旨洪仁浩坐左副承旨趙衍德坐直右副承旨李翼晉坐直同副承旨李勉兢未肅拜注書金孝建病一員未差假注書李羲觀病趙台榮仕直事變假注書尹光顔仕
정조 11년
趙衍德以備邊司郞廳來言啓曰今日賓廳日次而大臣陳箚受由不得來會云矣敢啓傳曰知道
정조 11년
趙衍德以御營廳將官來言啓曰今日本廳軍兵日次私習云矣敢啓傳曰知道
정조 11년
傳于趙衍德曰有司堂上戶惠堂入侍
정조 11년
傳于具㢞曰書狀官留待
정조 11년
洪仁浩啓曰備局有司堂上徐有隣尹蓍東李秉模戶曹判書李在簡宣惠廳堂上金履素依下敎來待矣傳曰入侍
정조 11년
傳于具㢞曰提調持湯劑入侍
정조 11년
傳于洪仁浩曰推考房承旨入侍
정조 11년
洪仁浩啓曰右議政趙璥勿待命事傳諭期於偕來事命下而事變注書張錫胤傳諭後經先復命事未前有極涉妄率所當重勘而本院請推之外無他可施之罰何以爲之敢稟傳曰旣有偕來之命則忽地馳還後弊所關萬萬痛駭其罪尤有甚於年前傳諭史官之謀避徑還大臣雖不尊君綱朝家之待大臣豈或效尤以此以彼不可以拿削薄勘勘斷卽其地定配以懲辱命之習以示禮遇大臣之意
정조 11년
有政吏批判書尹蓍東進參判李秉模內閣進參議徐鼎修式暇行都承旨具㢞進以金魯淳爲左承旨李勉兢爲同副承旨李師曾爲奉常正南志默爲三和府使南履範爲新昌縣監兼春秋金錫權奉常副奉事朴暉單付
정조 11년
兵批判書金履素病參判金魯淳移拜承旨參議朴天衡病參知柳誼入直進右承旨洪仁浩進副司直曺允大韓晩裕李鼎德副司果沈樂洙
정조 11년
傳于洪仁浩曰右副承旨入侍
정조 11년
洪仁浩以備邊司郞廳以領議政意啓曰卽伏承在家卜相之敎遣史官卜相單子受來事命下矣卜相事體至爲重大在家卜入雖有祖宗朝數三已例其後無聞焉以臣庸陋忝叨揆地何敢以數百年所無之擧謂有故事晏然冒當乎成命之下不得擧行惶恐敢啓傳曰所辭過矣卽爲卜入
정조 11년
卜相領府事鄭存謙判府事徐命善領敦寧洪樂性判府事李福源金熤徐命膺加卜李在協兪彦鎬有政吏批判書尹蓍東進參判李秉模內閣進參議徐鼎修式暇右副承旨李翼晉進以李在協爲左議政兪彦鎬爲右議政承文都提調李在協兪彦鎬單付尹尙東爲兵曹參判
정조 11년
假注書望金孝建病代以李羲觀爲假注書
정조 11년
事變假注書望張錫胤定配代以尹光顔爲事變假注書
정조 11년
傳于李翼晉曰重臣以賓僚出入胄筵有甘盤之舊誼且其文章闡一世予於平日常所稱詡者設閣之後首叨是任稽古之力資益孔多今年卽回榜舊甲也優賜衣資食物以侈寵異之典此際禮單遽至聞甚嗟惜閣臣別致賻令該曹考例擧行
정조 11년
備邊司薦以李命植爲平安監司
정조 11년
洪仁浩以弘文館言啓曰新除授副校理洪聖淵卽爲牌招察任何如傳曰允
정조 11년
以副校理洪聖淵牌不進罷職傳旨傳于李翼晉曰只推
정조 11년
事變假注書張錫胤狀啓臣敬奉聖諭馳往傳諭于楊州邑內議政府右議政趙璥所住處則以爲臣死罪死罪戰慄涕泣惟願遄伏邦憲而古人有願乞一言而死者臣於昨今荐被嚴旨至有人臣不敢聞不忍聞之敎臣生將爲不忠之臣死將爲不暝之鬼安敢畏死而不言乎臣之抵死不出者實有先正之訓故耳文純公臣李滉有言曰人臣處義不當進則不進爲恭進爲不恭夫豈不義而先正言之哉今臣之所欲爲者恭耳藉令臣今日怵於嚴命出而承膺則今日固可幸無罪而明日殿下若以先正之訓責臣曰爾之出仕乃是不恭也則臣將何辭而自解乎臣屢陪經筵伏惟聖學卓越萬理明盡故力抗威命頑不知變誠以此耳雖承勿待命之敎而昨今嚴旨皆是臣死罪死罪惟俟斧鉞之誅而王人之與罪犯至重之人相守不離有關朝體亟命收還云矣臣今方復路而爲先馳啓爲白臥乎事無批
정조 11년
李翼晉以觀象監官員以領事提調意啓曰大報壇親祭擇日當初不審日官令該監科罪事命下矣莫重祭享擇日不能致愼擇以齋日事極驚駭當該日官前直長洪絅中自本監施以刊名之罪敢啓傳曰勿汰只爲科罪可也
정조 11년
李翼晉以兵曹言啓曰景福宮衛將李重聃李得祿俱以身病猝重勢難供職呈狀乞遞實病旣如是則輪番之任不可久曠竝改差何如傳曰允
정조 11년
李翼晉以義禁府言啓曰事變假注書張錫胤卽其地定配事傳旨啓下矣張錫胤卽其地京畿楊州牧定配而以傳旨內辭意具罪目卽爲發遣府羅將押送配所之意敢啓傳曰知道
정조 11년
禮曹啓目粘連咸鏡道幼學鄭舜翼上言德源府湧珠里舊址修建當否論理狀聞之意分付何如判付啓卽令道臣躬審形址狀聞如過春巡亦卽採考文跡及輿議別具意見狀聞事措辭行會爲良如敎
정조 11년
禮曹啓目粘連公州幼學李鳳緖上言內辭意置之何如判付啓言非丐恩事非越例過回榜五年之後尙今生存足云稀異老人之事有不可知卽令該道給衫巾及食物仍令該曹造給白牌伊時旣有搜訪以聞之命則爲此遺漏難免不審該道道臣指名査出推考爲良如敎
정조 11년
禮曹啓目元陵守護軍朴重成等上言勿施狀頭令道臣從重科罪何如判付啓分付該廳査處爲良如敎
정조 11년
工曹啓目嘉順宮供上戶惠廳分付何如判付啓以今經費雖係應用豈或貽弊於惠廳庚子猶然況今番乎溫突及熟設柴炭卽不可無者亦不必加定以大殿燈燭房水剌間儲在者取用本曹勿爲進排外此抹下名色一倂權減火種炭炬兺亦依量減數進排事竝以分付該廳爲良如敎
정조 11년
禁府照目幽谷前察訪李錫祺矣中官乘馹已有不察之失而假宣傳之濫把旣知其殊常經先替給事極可駭以此照律罪從重論杖一百收贖告身盡行追奪流三千里定配私罪奉敎依允
정조 11년
禁府照目長水前察訪李命求黃山前察訪李性吾等矣黃道揆之濫騎或稱其矣受由上京之時或稱本驛百里之外是白乎乃置驛法意極爲嚴重則其平時不能檢飭之罪在所難免竝只以此照律罪各杖八十收贖奪告身三等竝只私罪奉敎依允竝只切減一等爲良如敎
정조 11년
禁府啓目李晳更招云云判付及査啓中各人等招辭發問目反覆嚴詰是白乎矣逐條發明終不直陳究厥情狀萬萬痛駭所當請刑是白乎矣別軍職勿爲請刑載在大典通編且有捧草供以聞之命上裁何如判付啓渠能知納履之戒隨處畏愼則人之云云何至此酷賣鄕事雖非分明入已而不察衙客之作俑不禁廳妓之潛受是何異於躬犯乎穀物事濫則屬公剩當給民無論用處之果在勅需與否襲謬之罪焉敢逭也濫杖事兩日之分施卅笞未可謂之違式而上項二段干科俱極萬萬駭痛如渠出入近侍且有來頭資歷之人須用加倍之典俾知懲畏之方李晳乙良爲先定配次決放功議區別減等今日內定配所草記爲良如敎
정조 11년
領敦寧洪樂性疏曰伏以臣猥陳切悲之懇乞被曲遂之恩及伏奉聖批縷縷百十言丁寧諄複提及先故臣奉讀未半血淚被面至今莊誦日夕感泣而至於箚本之封還事異常例恩出格外尤不勝惶隕罔措噫臣之至痛至願略悉前後章箚不敢每每煩陳而近二十載銘誓于心者固與循例引年一朝乞骸大有異焉則不當一疏再疏而止固宜務積誠意申控累籲不得請則不可已者也第自去年九月以後國事憂懍上下奔遑顧非人臣言私之時故不得不泯默按住竟過昨歲拖到今春此莫非臣不孝無狀誠未上格尙不得洩至痛而遂私願也其誰咎哉今則犬馬之齒奄及七十卽古禮致事之年也在臣情理之外禮防至嚴尤不可踰越詩云折柳樊圃狂夫瞿瞿此言防限之不可踰也聖人制禮爲人臣之大防者非徒圃柳之限則臣雖欲貪慈寵榮遲徊不去豈無狂夫瞿瞿之心哉況臣所以仰首哀鳴冒煩天聽者區區寸心非專在於年至之請也蓋以先父之志不忍忘亡弟之約不忍負也其情誠哀且慼也臣向於駕前伏承聖敎勤勤懇懇旣溫且摯不翅如慈父之詔迷子則臣雖頑如木石迷如豚魚寧不知感激開悟仰思奉承之道而顧此窮天之痛轖結胸腸對床之言銘在心肺此而拚棄神必殛之俯仰今昔忍耐不得又復冒萬死哀籲惶恐死罪不知所措仍伏念臣家世受國厚恩與天無極及乎臣身前後所被隆渥殊寵河海莫從古臣子之遭遇於君父者實罕倫比雖使臣百回摩放千遭隕結猶未足以酬報萬一而身旣許國位忝大官非復已有則義當夷險湯火惟命是趨以圖鞠躬盡瘁死而後已豈忍便訣明時於一縷未泯之前哉且臣乞休之請旣非厭煩取閑之計又非辭爵恬退之意則今雖獲蒙恩許顧其一心王室期共休戚之義固無間於進退之際只願捿處輦轂之下瞻依日月之近以卒餘生而已豈敢效高蹈遠引之士翶朔林下歌詠田間之爲哉伏乞聖明哀其情而愍其心曲垂天地父母之恩特許臣三字銜俾遂平生之願獲免不孝之罪臣無任涕泣懇禱之至答曰省疏具悉卿懇昨冬有設言於卿者卿不獨姑且忍住前左相亦不言私今於此批豈有他語卿須體予申飭之至意勿復更提以待當請之時仍傳曰此批答遣史官傳諭于領敦寧
정조 11년
丁未二月二十五日未時上御熙政堂召對藥房提調持湯劑備局有司堂上戶惠堂同爲入侍時藥房提調李在簡左承旨洪仁浩檢校直閣李秉模參贊官李翼晉侍讀官洪義浩檢討官嚴思憲假注書趙台榮記事官李相璜金祖淳有司堂上徐有隣宣惠廳堂上金履素有司堂上尹蓍東以次進伏訖在簡奉進湯劑上進御在簡曰明日湯劑亦依例煎入乎上曰唯命惠堂進前有隣履素進伏上曰今年春饑畿甸三南孰非可悶而最是湖南事不可弛念矣賓對久未行故特召卿等而有可詢咨者不抵窮春阻飢之民兩稅從何辦出乎年前湖南御史林濟遠書啓有兩稅停退之請而臨急行會非但惠未下究旣捧還給抑亦民反受弊今年則不可無預先講究之政且念繡衣復命似在不遠若於其後始欲施措則得無未及之歎乎且聞優給還穀使之納稅亦或有前例云卿等之意何如有隣曰湖南民事略因道伯之私書有所聞知而一包米價過十緡云雖謂之慘凶可也然而兩稅之關重愚民亦知故蘆嶺以北漕倉所屬邑幾皆畢納蘆嶺以南沿海州郡亦或有已準捧處而大體稅穀捧納幾皆過半云今雖欲停退而時已晩矣實惠之及民未易倉屬之弄奸可慮臣意則姑勿議到於停退只令道伯優給還穀使民力稍裕好矣上曰還上加分事已因嶺伯之啓行會諸道卿未及知之乎有隣曰臣昨纔還京果未及知而加分之令若下則道伯自可從便闊狹矣上曰兵判之意何如履素曰臣於癸甲兩年適在畿鄕目見稅穀停退之擧則旣捧還給之際果多民弊實則無所益矣上曰有司堂上各陳所見可也蓍東曰臣亦稔知此狀蓋於旣捧還給之時徒令吏售其奸民無實利矣秉模曰臣意亦同於惠堂而惟正之稅何等至重則不可容易議到於或減或退何況給還納稅事面尤爲苟且矣上曰僉卿之議雖如此言念倒懸之民力豈可無別般救濟之道乎筵退後惠廳一堂上往議于領相明日稟處可也上曰數日東風甚有雨意矣昨日之朝霧旋收今午之西風連吹殆非其雨之兆得無乾閟之慮乎僉曰昨今風日果非雨徵田家之望想必如渴矣有隣曰臣纔從畿峽歸來麥事漸有登熟之望且見完伯所報則湖南兩麥優有豐熟之兆云矣見今雨澤一時爲急田野民情皆望盡七之雨云矣上謂蓍東曰卿參坐金吾而入來乎蓍東曰然矣上曰李哲草供催促捧入賤臣承命出傳上曰工曹正郞入侍賤臣承命出與工曹正郞李晩秀偕入進伏上出給柴炭別單敎晩秀曰新進排名目中抹下者依此釐正以入可他晩秀先退上命仁浩讀偕來史官書啓上曰右相事豈成說乎注書之徑還又何妄也仍命書傳敎曰使此大臣有此干犯莫非予誠未見孚言不見信自顧顔騂寧欲發一口氣然紀綱等威卽三百年相傳之權柄不忍因一大臣任其壞了到今復事招延非可論也此等處若以大臣而屈法法無所施右議政趙璥姑先削奪官爵門外黜送又命書張錫胤請罪啓批上曰張錫胤之被配可謂早矣上曰政官牌招開政出榻敎命書傳敎曰在家卜相又命書傳敎曰領相家遣史官卜相單子受來上曰傳諭史官則下番進去仍敎祖淳曰昨見政府故事在家卜相明有已例古之名碩無不行之須勿爲拘卽爲卜入而前望中領府之實病朝廷所共知也李金兩判府許副屬耳今難復授領敦則纔於疏批諭以姑勿請休然今又重卜則有非相念之意徐判府事則姑令休憩予意有在勢將新卜如欲新卜則未知有何人而當以資歷觀之乎當以人品用之乎須以此意竝爲傳諭卽速往來可也上曰書狀官與首譯入侍賤臣承命出與書狀官李勉兢首譯洪宅憲偕入進伏上謂勉兢曰好爲往還且加資矣貌亦勝於去時矣彼中所見何如勉兢曰民物之盛城池之固儘是壯觀矣上曰從當以承宣入侍姑爲退去勉兢先退上命首譯進伏敎宅憲曰聞見詳陳之宅憲曰皇帝筋力比前無減而年事告飢關內之民情甚遑急云矣上命宅憲退出上曰都承旨入侍出榻敎行都承旨具㢞進伏曰典錄通補當考出以德寶印迹矣敢稟上曰明日請出可也㢞曰禮曹判書鄭昌聖以爲壇享習儀服色似當爲黑團領云敢稟上曰以無揚黑團領磨鍊可也命仁浩讀李哲草供訖上顧蓍東曰卿曾經西邑守令當稔知剩穀之弊果何如蓍東曰雖係斗升之穀皆有剩餘而此是由來之例亦難全廢矣上曰西路座首或爲數遞耶蓍東曰此則曾無是事矣命書判付訖上曰兵判進前履素進伏上曰刑曹草記中李德海事卿果聞之耶出去後以此筵敎往諭興恩副尉無或作挐而外他雜人等毋使往來儀賓家復有此弊則當施重律以此亦爲各別申飭可也且貢市中或有外上之事則從詳査實自戶曹盡爲還償可也祖淳傳諭後還入進伏上曰領相云何祖淳曰臣以俄者下敎傳諭于領相則領相以爲雖伏承在家卜相之命在家卜相之例在於數百年前今不敢遽然承當而至於加卜則中古以來未承聖意則莫或擅議故每有加卜之命必請對稟承然後始爲擧行者便成規例在古猶然況今世道人心何可行古人所未行之事哉方以不敢在家卜相之意草記若於批答更下卜入之命則謹當書入前望新卜則雖至犯罪之境未承聖意之前決不敢擧行云矣上曰所愼何如祖淳曰與昨無異矣上曰吏判往見領相以下敎傳之此是莫重大事不可但以史官往復故復命冢宰往議必須附奏卿意可也予亦無注意之人故欲與卿議之卿心可擬之人卽爲附奏則予亦當商量矣且今享事誓戒此迫不可不竝卜二相此意一體傳諭後如有所奏吏判詳知以來蓍東承命退出上命諸宰先退仍命行召對義浩等進讀宋名臣錄第四卷訖上曰各陳文義可也義浩曰韓琦之爲臺官盡其職者實由於王曾一言之獎而得此自信此不過同朝相詡之事而其效有如是矣爲人上而欲盡來言之方則必也誠信交孚導之使言使居下者擧有自信之心然後方可以開不諱之門致罔伏之休矣顧今言責之地固未必有不負所職之人而苟其有一一可採之實則亦宜容受而奬許之俾彼居臺閣而任言議者皆有自信之意是臣區區之望也上曰言甚好矣思憲曰韓琦以諫官論斥宰輔薦擧群彦宋仁宗不惟不罪深加採納終成慶曆之治效傳爲千古之盛事近來言路杜塞氣節消磨論斥宰輔初非可論推罷庶僚亦且趑趄此固今日之深憂夫君臣之分截如霄壤雖和顔色而導之使言猶恐不盡如或威怒而摧折則孰敢進咈咈之言乎伏願繼自今深軫遜言之戒廣開不諱之門罔俾容直之量專美於古后焉上曰言甚好矣秉模翼晉等曰上下番旣悉仰奏臣等更無所達矣上命講官先退上敎祖淳曰領相之意若更有申飭則似卽擧行乎祖淳曰至於新卜未承聖意之前決不可爲之云矣上曰然則汝更爲馳往傳諭曰俄者使吏判詳傳下敎卿其聞之否顧今朝著有人予亦不知誰某之可合故欲聞卿意之如何商量下敎未可以資歷用之乎且大官雖不可論以互對兩次單卜亦涉如何今番亦須竝卜二人之意詳細傳諭如有附奏之事須與吏判同爲入來也祖淳承命退出少選命書榻敎曰傳諭進去吏曹判書入侍賤臣承命出與吏曹判書尹蓍東記事官金祖淳偕入進伏上曰頒相有何所奏耶祖淳曰臣以下敎詳細傳之則領相曰向日筵中自上有下敎之人賤臣亦有擧似之人以此兩人爲定似好云矣上曰汝更爲往傳曰此二人可謂無出其右誠得人矣然資歷之人或無可合之人乎卿其更思之意傳之卜單受來可也祖淳承命退出上謂蓍東曰見今銓曹實無可合之人欲以卿爲久任卿須體予至意雖有纖芥之嫌竊勿過引必務以行政得人爲意可也蓍東曰臣雖至愚敢不仰體聖意不顧臣身之顚沛猶恐國事僨誤矣上曰且今見枳者多無論彼此必務疏通之政而無或過加驟陞爲宜矣今以李溎事言之見枳殆過十年是亦過矣旣不參逆謀則抑有可恕之端是故日前果有菜伯特除之擧矣上曰予於領相有嗟惜者若減十年則國事庶有可做之望矣且性品雍容異於其姪重臣則以生事爲主矣蓍東曰聖敎誠然此是重臣長處矣上曰領相筋力當支四五年乎蓍東曰俄果見之則所愚雖如此當支四五年矣命吏判先退命書傳敎曰新昌縣監令該曹各別擇差待下批明日辭朝仍令嚴飭斯速下送又命書傳敎曰今日政新除授承旨待下批牌招上曰右承旨入侍右承旨趙衍德承命進伏祖淳還入進伏上曰卜相望持來乎祖淳曰然矣衍德跪進卜相望記上以李在協兪彦鎬落點命書傳敎曰大臣下批政事今日爲之又命書傳敎曰平安監司交龜時急前監司拜相之代卽爲擬薦事傳諭史官同爲傳諭于領議政仍命退承史以次退出
정조 11년
行都承旨具㢞坐行左承旨金魯淳式暇右承旨洪仁浩坐左副承旨趙衍德坐直右副承旨李翼晉坐同副承旨李勉兢坐直注書金孝建病一員未差假注書趙台榮仕直一員未差事變假注書尹光顔仕
정조 11년
李勉兢啓曰大司憲李致中持平鄭來百牌招啓辭未下執義李身晦掌令閔彝顯在外掌令李祉永禫月未盡持平沈銖未肅拜監察茶時之意敢啓傳曰知道
정조 11년
金魯淳以禁衛營將官來言啓曰今日本營軍兵日次私習云矣敢啓傳曰知道
정조 11년
金魯淳以御營廳將官來言啓曰今日本廳軍兵日次私習云矣敢啓傳曰知道
정조 11년
假注書望李羲觀有頉代以申溆爲假注書
정조 11년
傳于具㢞曰右承旨左副承旨入侍
정조 11년
具㢞以吏曹假郞廳來言啓曰平安監司下批政事取稟傳曰當日爲之
정조 11년
有政吏批判書尹蓍東進參判李秉模內閣進參議徐鼎修病行都承旨具㢞進以徐有隣爲弘文提學趙廷獻爲恭陵令平安監司單李命植
정조 11년
兵批判書金履素病參判尹尙東未肅拜參議朴天衡病參知柳誼入直進右承旨洪仁浩進平安道兵馬水軍節度使李命植
정조 11년
李勉兢啓曰弘文提學徐有隣旣在闕中不爲肅謝直爲出去事甚未安推考警責何如傳曰允
정조 11년
傳于具㢞曰貢市堂上入侍
정조 11년
右承旨洪仁浩書啓臣敬奉聖諭馳往傳諭于北部觀光坊昭格洞契議政府領議政金致仁所住處則以爲今臣再告之上是豈可已而不已哉初單封還恩踰常格二昨箚批尤屬曠絶愛之欲生則慮其觸冒俾便調攝不欲終棄則擬以就決令勿辭退十行恩言委曲懇摯天地生成之仁父母顧復之慈若偏臣身欲報罔極臣雖至愚豈不知殊眷之萬萬感泣申籲之萬萬惶隕而惟是病情沈篤復起無望一向虛縻爲罪滋大旣無可進之路則只有一遞而已千百思量情窮勢迫不復煩請懇此非臣樂爲也卽者近密之臣臨宣封單一如前日別下傳諭一百七十有餘言諄復開誨靡有餘蘊提及先故命亟撤告臣雙擎九頓且感且悲不覺汗淚之交逬也噫以臣不肖無能爲役而受恩如天曾蔑尺寸之酬言病支離屢犯瀆擾之誅聖度雖示寬假私心寧不兢蹙顧今鼎席新備國事幸甚如臣癃病無用政合早許其退賴天之靈復尋生路得以優游餘景於造化陶甄之中則不獨爲賤臣之幸豈不有光於聖朝體下之政哉終始之澤伏地攢祝云矣敢啓傳曰知道
정조 11년
李勉兢以弘文館言啓曰副校理洪聖淵旣有只推之命更卽牌招察任何如傳曰允
정조 11년
金曾淳以都摠府言啓曰今日入直內三廳武兼禁軍及軍兵等當爲中日習射而停朝市相値不得爲之之意敢啓傳曰知道
정조 11년
丁未二月二十六日午時上御春塘臺右承旨左副承旨入侍時右承旨洪仁浩左副承旨趙衍德假注書趙台榮記事官李相璜金祖淳以次進伏訖上命仁浩書傳敎曰作相安用才能爲哉予之所取卿者雅操無適足以坐鎭昔宋帝謂呂端以小事糊塗大事不糊塗予於卿亦以爲云爾此時爰立意豈徒然矧今首相調痾端揆在藩鼎席俱空廟務委積求諸近例亦多有一疏出膺者卿其念予如渴之至意須卽簉朝康濟國事事遣史官傳諭于左議政又以領議政金致仁再度呈辭命書傳敎曰中書故事在今時非卿孰有詳知者人或認以再度請告有必辭之意而予則獨曰不然不必遠求古例只就先卿秉軸時言之有愼節則尋單旣差旋出今卿此擧亦必爲然但今之時異於古之時古道不當用於今予方眷注冞篤卿乃引疾求退或恐外間有竊疑者望須亟撤由單便意將攝況今新卜兩大臣年力皆康旺亦足以分勞卿須在第總理庶不至曠務且因卜相事昨閱枚卜錄封還自有祖宗朝故事玆遣入侍承宣齎傳仍傳筵敎竝須知悉事傳諭于領議政上曰貢市堂上催促入來賤臣承命出回奏曰市人處未盡査問故姑未入來云矣上曰貢市堂上來待政院事分付仍命退承史以次退出
정조 11년
丁未二月二十六日申時上御重熙堂工房承旨與貢市堂上入侍時左副承旨趙衍德假注書趙台榮記事官李相璜金祖淳貢市堂上徐有隣金履素以次進伏訖上曰貢市人債弊盡已査問乎有隣等曰臣取見市人債券則興恩副尉家各廛未報合爲二百餘金成均館紙價爲千餘兩糧餉廳取用毛緞爲七疋其餘皆略略錙銖之物矣上曰各處未捧想不至如此而與所聞有異甚可怪矣有隣等曰市人之中間隱情臣未的知而嚴杖査問所告不出此矣上曰副尉事誠甚可悶而此皆李德海助惡之致更加査問外他作俑之類促來嚴問從重勘處以除市民之弊可也履素曰當依下敎爲之矣上曰成均館未報紙價何如是夥多耶有隣曰流伊取用故數至千金云矣上曰使之從速還報可也命書傳敎曰今聞貢市堂上所奏雖不別白亦自有犯科處從當分等處分其中尤無良者不可無一番痛査痛繩然後使悖戾之人庶得保全身家是予之責也大於此之事雖不索言先從貽弊民間之事必欲釐革渠若有知覺能不知懼只問於貢市人不問同惡之類大非本意兵判旣承筵敎且與他人有異副尉家下屬促來究問明日來奏事分付有隣曰湖南稅穀停止事往議領相則以爲若在春間猶可行會本道而今已時晩有難擧行云矣命書傳敎曰昨筵召見戶惠堂有司堂上專爲湖南民事也觀於年前畿甸湖西事可以反隅其時因道狀或堂疏大同雖有分數停退之擧而以其後時民不蒙惠云今又就議大臣其說亦然然則如之何可以紓民力而有實惠殊可悶也卽令廟堂將此傳敎措辭行會該道道臣處貧窮無以辦納兩稅之民使之拔例顧助着意周恤凡所措手之方一委道伯之便宜如是提諭澤未下究焉用此方伯爲哉又若勢至弩末不惟難辦終又廢農以至有塡壑之患者尤宜另異此而不活何異於若已推諸溝中興言及此食息豈寧要之緩頰息肩必有其道以此意一體嚴飭期有申諭之實效擧行形止條列狀聞營邑勤慢稍間後別遣繡衣採察勿以前送之人謂已上來而放心事亦令知悉仍令三懸鈴行會命退諸臣以次退出
정조 11년
行都承旨李致中坐行左承旨李在學坐直右承旨徐鼎修坐左副承旨李祖承坐右副承旨洪檍坐直同副承旨李鼎運未肅拜注書金孝建病一員未差假注書趙台榮仕直事變假注書尹光顔仕
정조 11년
李致中啓曰兵曹參判尹尙東除拜後過三日不爲出肅依定式推考警責仍卽牌招何如傳曰允
정조 11년
承旨前望單子入之李致中李在學徐鼎修李祖承洪檍曺允大落點
정조 11년
洪檍啓曰平安監司李命植特敎之下不爲出肅揆以事體誠極未安推考警責何如傳曰允事體豈容若是使之待明朝肅謝
정조 11년
洪檍啓曰大司憲李致中持平鄭來百牌招啓辭未下執義李身晦掌令閔彝顯在外掌令李祉永禫月未盡持平沈銖未肅拜監察茶時之意敢啓傳曰知道
정조 11년
洪檍啓曰來初一日輪對日次矣敢稟傳曰爲之
정조 11년
傳于李致中曰左承旨入侍
정조 11년
傳于李致中曰工房承旨與來待惠堂入侍
정조 11년
假注書望申溆在外代以徐有聞爲假注書
정조 11년
假注書望徐有聞在外代以李鼎秉爲假注書
정조 11년
洪檍啓曰新昌縣監南履範斯速下送事命下矣兩司俱未得署經而除在外禫月未盡外大司憲李致中持平沈銖鄭來百大司諫權以綱獻納柳匡天正言鄭晩錫竝卽牌招以爲署經之地何如傳曰允
정조 11년
傳于李致中曰同副承旨與提調持湯劑入侍
정조 11년
洪檍啓曰新除授承旨李祖承方在罷散中何以爲之敢稟傳曰敍用
정조 11년
以同副承旨曺允大牌不進罷職傳旨傳干李在學曰聞有實恙許遞前望單子入之待下批牌招察任
정조 11년
承旨前望單子入之李鼎運落點
정조 11년
臺諫前望單子入之大司憲李度默執義宋銓掌令吳鵬南持平趙雲紀李百亨司諫趙濟魯正言金履成落點
정조 11년
李致中啓曰新除授執義宋銓方在罷散中何以爲之敢稟傳曰敍用
정조 11년
洪檍啓曰新除授持平李百亨方在罷散中何以爲之敢稟傳曰敍用
정조 11년
以大司諫權以綱司諫趙濟魯持平趙雲紀李百亨等牌不進罷職傳旨傳于洪檍曰只推更爲牌招
정조 11년
記事官金珍恪書啓臣苟奉聖諭馳往傳諭于南部薰陶防鑄字洞契議政府左議政李在協所住處則以爲臣聞命以後惶怖縮伏恭俟物議之際史官連日儼臨再宣別諭震懍之中益增隕越今方治入文字仰請處分云矣敢啓傳曰知道
정조 11년
以全羅監司狀啓三月令進上物種中洗鱗石首魚節侯尙早未及産出限內不得封進惶恐待罪事馳啓事傳于洪檍曰勿待罪事回諭
정조 11년
洪檍以御營廳言啓曰本廳千摠金明遇身病甚重勢難察任改差何如傳曰允
정조 11년
徐鼎修以義禁府言啓曰時囚罪人李錫祺杖一百收贖告身盡行追奪流三千里定配事照律啓目判付內允下矣李錫祺慶尙道尙州牧定配而以議啓內辭意具罪目依例發遣府羅將押送配所之意敢啓傳曰知道
정조 11년
三司合啓副應敎朴廣源掌令吳鵬南獻納柳匡天校理李羽晉副校理洪義浩正言金履成修撰嚴思憲副修撰李太亨宋民載等啓曰請黜置罪人鄭致達妻亟令王府快正典刑以洩神人之憤請物故罪人德相亟施孥籍之典請逆賊尙喆依律處斷一行刀削答三司曰不允六字刀削
정조 11년
掌令吳鵬南獻納柳匡天正言金履成等啓曰請養遂獻遂竝令王府設鞫嚴問還寢會遂絶島定配之命仍令王府設鞫得情請還寢李觀源定配之命更令王府設鞫得情請遲晩後物故罪人啓能亟施孥籍之典請令王府一依古典趾賊等凶種之年未滿者待其稍長卽施邦刑俾絶凶逆易種養禍之患請亟寢煥億島配之命仍令王府加刑得情夬施王章請正刑罪人福榮亟令王府夬施孥戮之典請亟令王府夏賊之親屬奴傔及連伊夫妻竝嚴加鞫問亟寢夏賊子女待年用法之命大逆不道罪人斗恭親屬應坐之類一依适雲例擧行英材斗恒更令王府設鞫嚴問期於得情夬正典刑請物故罪人國榮亟施孥籍之典請梟示罪人明謙亟施孥戮之典請逆復庶子好石重石不待年滿亟施處絞之律請遲晩罪人宇鎭更令王府卽速拿來仍前設鞫期於得情夬正典刑請減死定配罪人廷揖亟令王府設鞫嚴問期於得情請正刑罪人以謙施以孥戮之典答兩司曰不允
정조 11년
掌令吳鵬南啓曰請大靜縣爲奴罪人金壽賢依律處斷請興陽縣爲奴罪人河翼龍亟令王府設鞫得情夬正王法請還寢李魯春絶島安置之命亟令王府設鞫嚴問期於得情請申愷設鞫嚴問期於得情請罪人寧鎭亟令王府設鞫嚴問期於得情請島配罪人趙時偉亟令王府設鞫嚴問期於得情請島配罪人韓采亟令王府更加嚴鞫期於得情夬施當律新啓新除授執義宋銓時在京畿富平地請斯速乘馹上來事下諭答府曰不允下諭事依啓
정조 11년
正言金履成啓曰請大靜縣爲奴罪人金壽賢更令王府設鞫嚴問依律處斷請爲奴罪人河翼龍亟令王府設鞫得情夬正王法請金甲島爲奴罪人克觀古今島爲奴罪人克泰泗川縣定配罪人萬赫更令王府嚴鞫得情夬正王法請恒善支屬亟命散配時謙兄弟竝投絶島以嚴隄防巨濟府絶島安置罪人朴宗集亟令王府拿鞫得情施以當律諸逆賊尙魯亟施孥戮之典請還發配所罪人宋迪中亟令王府拿來嚴鞫期於得情請申愷嚴鞫得情施以當律請罪人寧鎭亟令王府設鞫嚴問期於得情夬施王章請島配罪人趙時偉亟令王府設鞫嚴問期於得情請其時捕將李漢昌趙圭鎭施以削職之典請島配罪人韓采更加嚴鞫期於得情夬施當律答院曰不允
정조 11년
左議政李在協疏曰伏以臣於千萬夢寐之外伏奉相職新命臣於此惶隕震懍慙忸欲死殆不知措躬之所也臣本庸陋百無寸長尋常職任猶懼不堪而偏蒙我殿下拂拭之私拔擢之恩驟躋卿列添到崇班居常憂恐如集于木令又拔之衆望之外置諸百僚之首未知殿下何所取於空疎如臣而遽授此匪分之職耶噫國之擇相汚隆所係其難其愼自古已然今若較量人器排比論列誠有所猥越而不敢者只擧臣千不近萬不似之實狀以冀聖明之垂察焉臣賦性疎迃處世齟齬欲親於人而人自尠親求合於世而世亦寡合人或見其寡合而疑其有守見其尠親而謂之無適雖以日月之明亦有所遺照或意其可取者存而猥加非常之寵至及別諭之中夷考其實則樣不入俗才不適用而然耳是故盤錯之試人未嘗以此相擬冗閒之投臣亦自甘其本分班級雖峻而資歷則淺通籍雖久而勞勩則蔑顧乃金甌枚卜輒先於林立諸彦台司重任混廁於耆舊宿望古所謂歇後作相時事可知者政爲臣準備語也負乘之冠覆餗之災猶屬臣一身事其爲累聖簡而辱名器誠非細故仄聽屢日未聞駁正之論情窮勢迫不得不冒昧自列言出肝血可質神明伏乞聖慈俯賜矜憫亟令收還誤恩千萬幸甚臣無任跼天蹐地涕泣祈懇之至答曰省疏具悉卿懇昨今敦諭已悉枚卜之意而及見辭本以寡合尠親爲執讓之端此卽予所云無適之謂也此非予言也卽同朝之所推詡也以今淆離之俗捨卿恬謹之操其孰能坐鎭乎顧今元輔養痾廟謨多端以卿雅諒必不拘三疏之謬規卿須速出論道以副側席之望仍傳曰此批答遣史官傳諭于左議政
정조 11년
平安監司李命植疏曰伏以臣情地畸危身名僇辱昨冬以後一意屛蟄杜門塞兌期以沒齒適値討逆事急未免冒出旋因敦匠義重仍淹數朔强顔奔走悚愧交中稍待竣事之日復尋遂初之賦臣已誦言於聖明之前而日夕以冀惟在於此何幸盛禮纔成職名遄解私分粗安微諒可伸庶幾永謝班聯避遠機穽以爲涵濡聖化支保餘生之計矣千萬不自意西藩新命忽下於床笫呻囈之中臣於是惘然失圖莫知所措噫臣之情蹤不可以自同平人復出周行固不係於官職之緊漫內外之輕重而惟此新除地饒任鉅在八路而最腴爲一世之所艶有非綿力眇福所可承當雖使有才可以酬接無疪可以指摘猶且逡巡未或唐突況如臣纖薄之資滓穢之身重之以年紀衰邁疾病侵尋者乎顧臣所被罔測之言旣無倫脊專出劫辱人或歸之橫逆上亦憐其遭罹而若臣之傷痛冤憤言之臆塞思之膽掉今若貪冒腴職拚棄廉防揚揚焉出而膺命揆以事理豈容有是咫尺之守自矢已堅違慢之誅實所甘心伏惟殿下軫中庸九經之義念管子四維之說克恢容光之照俾遂匹夫之志則生死殞結當如何報且臣楡景已迫餘日無多自成跧蟄雖未時登文陞親承起居猶自依近宸闕聊過殘齡以效其拱辰之誠傾陽之願而一出關河遠隔觚稜則區區微忱又將謬悠衷情蘊結良亦悲矣玆陳短章敢徹微懇伏乞聖慈特垂體諒亟賜遞改俾重任無曠私義獲伸焉臣無任屛營祈懇之至答曰省疏具悉屢接列藩熟聞聲績卿其勿辭速往欽哉
정조 11년
大司諫權以綱疏曰伏以日吉辰良嘉禮順成中外欣忭曷有其極仍伏念臣跡本單寒姿甚譾劣前後見職自知不稱苟非事値迫隘義係往役則未敢爲冒膺之計者誠以諫長之職與他臺自別揣分量力無路堪承故也昨冬除命適値守令署經之時召牌屢降責敎荐下臣雖不得不章皇出肅粗伸怵畏之義而實非蹲仍之計果於翌日循例呈告矣其時儒臣趙弘鎭以諸臺之乍出旋入箚請刊削滿紙臚列至以齋日肅命翌朝呈辭直歸之於規避顧瞻之科末乃以將焉用彼臺閣爲言其亦不相諒也齋日肅命實緣署坐之促敎翌朝呈辭不過臺省之例規而疑人於無情之地責人以用意之巧何其言之無難而抉之已甚也幸荷包容之德特蒙遞解之恩臣且惶且感經歲于玆矣迺者新除又下天牌儼臨當此懲討之方張豈敢私義之暇顧而素所自劃之地厚被過情之誚臺端一步可謂鐵限玆敢瀝血陳懇仰瀆崇嚴伏乞聖明亟賜鐫改以謝人言以靖私義焉以下十八行刀削臣無任屛營祈懇之至答曰省疏具悉勿煩爾其勿辭察職
정조 11년
正言鄭晩錫疏曰伏以諫官是何等職也昔宋臣歐陽脩曰天子曰是諫官曰非天子曰非諫官曰是立殿陛之前與天子爭是非者諫官也由是觀之諫官之爲職其任自別其責甚重苟非謇謇諤諤獻可替否風采足以動人主言議足以勵流俗固莫可也如臣者譾劣巽弱實不近似於萬一而曾前之一再除拜或怵於分義或急於懲討壞損廉隅冒沒承膺而畢竟皆不免僨誤而止臣心之愧恧極矣世人之嗤點極矣朝家輕授之歎亦極矣不意薇垣除旨又降此際臣聞命隕越不知所以爲計也噫方今百隷怠惰而文武姡嬉頻年饑饉而民生頷顑時憂溢目國勢累邜雖金矢秉直之士盈朝而激揚猶懼其不及若臣之類苟然充數何補於國何益於民哉此固臣難冒之端而抑又有逡巡而不敢進者玆敢冒死一陳焉嗚呼春秋之數十大義炳若日星而莫大於復讎討賊之義故亂臣賊子人得以誅況此官以諫爲名而不能討君讎國賊則爲諫官者將何藉手而事殿下殿下亦安用諫官爲哉噫自丙申十餘年來倫彝之斁殆若掃地亂賊之出幾無虛月而我殿下專事姑息一味掩覆有根柢而不拔者有窩窟而不破者明義一部其將無地可讀至於昨年夏秋喪變骨與膽掉淚先言零而討賊之典不行復讎之義未明其可曰諫官之得其職哉噫嘻賊復叔姪徑施鯨鯢之誅而火其文書永絶鉤奸逆宇父子已露梟獐之肚而貸其首領一任釀禍時偉之顯示不悅而尙稽盤問廷楫之妄投毒劑而只施薄竄以下二行刀削將使撑天拄地之義便作應文備數之事此果群下誠淺辭拙不能孚格之致而臣愚死罪亦不得無憾於天地之大也臣之才識旣莫猶人言議又不及人雖使畏義而冒進亦不過故紙之騰傳不允之例批奉若尋常必討之大義視以漫漶伈伈然一二日詣臺而自謂能事畢矣吾責塞矣然則臣雖至愚能不靦面而愧心噫臣之不侫幸値聖明之世猥蒙拂拭之恩惟殿下所使赴水蹈火義無所辭獨於是任自量已審旣以蔑效於酬報爲愧又以得罪於義理爲懼此乃臣所以逡巡而不敢進者也且臣有私情之迫隘者臣之老母素患風痰長時委頓當此換節之時一倍添劇轉側須人左右扶將不忍離捨以此以彼實無供職之望伏乞天地父母察臣至懇鐫臣職名一以重官方一以伸私情千萬幸甚臣無任屛營祈懇之至答曰省疏具悉爾其勿辭救護母病